**Mal for svadagenerator**

Du lager en skreddersydd svadagenerator ved å fylle ut skjemaet på neste side. Skjemaet har 7 kolonner og maksimum 20 rader. Les beskrivelsen under skjemaet.

**Noen gode råd**

Skreddersydde generatorer må ha særpreg. Pass på at ordene du setter inn, ikke er for generelle. Husk at du kan slette en rad eller to hvis du går tom for ord.

Unngå samme ord, litt for like ord eller sammensetninger med samme ord i flere kolonner (C, E og G). Hvis samme ord eller ordsammensetning (f.eks. «prosess», «prosessorientering», «arbeidsprosess») havner i den samme setningen, blir det lite variasjon og mindre moro.

Det kan være en god idé å la de fleste ordene i f.eks. kolonne C være bransjespesifikke sammensetninger, slik at man straks skjønner hvilket fagområde man befinner seg på. (Bare husk å unngå disse sammensetningene i kolonne B, E og G.) Ta en titt på [klimasvadageneratoren](http://svadagenerator.no/?type=Klimasvada) for å se hvordan det kan gjøres. Her er alle ordene i kolonne C (3) sammensetninger med nettopp *klima*-, og det fungerer fint, for så lenge ordene er i samme kolonne, vil de bare dukke opp én gang i den ferdige setningen.

Det er lurt å legge arbeid i å samkjøre innholdet i kolonnene, spesielt C og E. Sett av god tid til å teste ulike kombinasjoner for å se om de fungerer.

**Mal for svadagenerator**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **A** | **B** | **C** | **D** | **E** | **F** | **G** |
| 1 | Gitt | en strategisk | tidshorisont | forankres | potensialet | innenfor rammen av | handlingsrommet |
| 2 | Under hensyntagen til | en |  |  |  | som en følge av |  |
| 3 | I lys av | en |  |  |  | for så vidt gjelder |  |
| 4 | Grunnet | en |  |  |  | i forhold til |  |
| 5 | I betraktning av | en |  |  |  | hva angår |  |
| 6 | Forutsatt | en |  |  |  | parallelt med |  |
| 7 | Med utgangspunkt i | en |  |  |  | på tvers av |  |
| 8 | I forhold til | en |  |  |  | i tilknytning til |  |
| 9 | Sett hen til | en |  |  |  | på bakgrunn av |  |
| 10 | I henhold til | en |  |  |  | avhengig av |  |
| 11 | Uavhengig av | en |  |  |  | med henblikk på |  |
| 12 | Sett på bakgrunn av | en |  |  |  | utenom |  |
| 13 | Sammenholdt med | en |  |  |  | i motsetning til |  |
| 14 | På grunn av | en |  |  |  | innenfor |  |
| 15 | Med hensyn til | en |  |  |  | hva gjelder |  |
| 16 | Under forutsetning av | en |  |  |  | gjennom |  |
| 17 | Etter en totalvurdering av | en |  |  |  | ut fra |  |
| 18 | Uten hensyn til | en |  |  |  | med sikte på |  |
| 19 | På grunnlag av | en |  |  |  | på linje med |  |
| 20 | Under henvisning til | en |  |  |  | i forlengelsen av |  |

**Utfylling**

**Kolonne A og F** (uttrykk med bl.a. preposisjoner) ligger fast, som standard.

**Kolonne B til G** fyller du selv. Jo flere ord og uttrykk du henter fra eget fagfelt, jo nyttigere blir svadageneratoren! Slik gjør du:

**Kolonne B:** Sett inn adjektiv i entall, ubestemt form, med artikkel. Adjektivene bør være abstrakte.

Eksempler: «en internasjonal», «en strategisk», «en sømløs», «en global», «en kostnadseffektiv».

**Kolonne C:** Sett inn substantiv i hankjønn entall, ubestemt form, uten artikkel. Substantivene bør være abstrakte.
Eksempler: «innsats», «tidshorisont», «forståelse».

**Kolonne D:** Sett inn verb i passiv. Verbene bør ikke være for konkrete.
Eksempler: «forankres», «koordineres», «tilgjengeliggjøres».

**Kolonne E:** Sett inn substantiv i bestemt form, entall eller flertall. Substantivene bør være abstrakte. Eksempler: «tyngdepunktet», «aktiviteten», «potensialet».

**Kolonne G:** Sett inn enkeltord eller uttrykk, gjerne abstrakte.
Eksempler: «det grønne skiftet», «handlingsrommet», «en samlet vurdering», «resultatene».